Joseph Alleine wier in 1634 geboren in Devizes, in het graefschap Wiltshire. In 1649 vertrok um voe een studie nae het Lincoln College te Oxford, waera les wier gegeven deu onger aore John Owen en Thomas Goodwin. In 1655 wier Alleine tiejens een vergaedering van de Somerset Presbyterian Classis angesteld as predikant en wier beropen deu de groôte gemeênte van St. Mary Magdalene in Taunton. Saemen mie z'n vrouw Theodosia ging um an de slag in deze gemeênte, waara ok predikant George Newton stong. In 1662 lei koning Karel II duzenden predikanten een preekverbod op. Ongeveer tweeduuzend van ulder wiere op 24 auhustus van dat jaer, de beruchte Bartholomeus Day, as gevolg van de Act of Uniformity uut ulder ambt gezet. Onger ulder ok Alleine. Op 26 meie 1663 wier um gevangen genomen en belandde in de gevangenis van Ilchester. Op 20 meie 1664 wier de predikant vriegelaeten. Ondanks het wettelijk verbod ging um opnieuw an de slag in Taunton. Toen um in een woonuus preekte over psalm 147:20 wier um opnieuw gearresteerd. Lichamelijk liejende um sterk deu deze gevangenschap en op zaeterdagaevond 17 november 1668 stierf Alleine op 34-jaerige leeftied. Onger groôte belangstellieng wier um in het koor van de St. Mary Magdalene in Taunton begraeven, weera George Newton preekte over Lucas 23:28 Weent niet over mij, maar weent over uzelf en over uw kinderen.